Í fyrsta skipti frá 2014 verður nafn KR ekki á Íslandsmeistarabikar karla í körfubolta. Íslenska karlalandsliðið í fótbolta ætlar að mæta því pólska af fullri hörku í dag.
Keflavík batt í gærkvöld enda á langa sigurgöngu KR í úrvalsdeild karla í körfubolta. Vesturbæingar þurfa að sætta sig við að horfa á eftir bikarnum í annað sinn síðan 2013.
KR mætti Keflavík í undanúrslitum í þetta skiptið og staðan 2-0 fyrir þriðja leikinn í gærkvöldi sem spilaður var í Keflavík. Heimamenn byrjuðu leikinn frábærlega og þrátt fyrir góðan kafla KR í upphafi annars leikhluta var Keflavík þrettán stigum yfir í leikhléi, 47-34. Þriðji leikhluti var nokkuð jafn en KR náði ekki að ógna Keflavík að neinu ráði og staðan 65-53 fyrir lokaleikhlutann. Það var lítil spenna í fjórða leikhluta, lokatölur urðu 88-70 og Keflvíkingar, sem fögnuðu deildarmeistaratitli í vor, komnir í úrslitaeinvígið. Þar mæta þeir annað hvort Þór Þorlákshöfn eða Stjörnunni en Þór er yfir í undanúrslitaeinvígi liðanna 2-1.
Grindavík varð Íslandsmeistari 2013 en síðan hefur einokun KR á titlinum verið algjör, titlarnir urðu sex í röð en Íslandsmeistarar voru ekki krýndir í fyrra vegna kórónuveirunnar.
Valur og Víkingur gerðu 1-1 jafntefli í gærkvöldi í toppslag úrvalsdeildar karla í fótbolta. Staðan var markalaus í leikhléi en Kaj Leo í Bartalsstovu kom Val yfir með glæsilegu marki. Seint í uppbótartíma jafnaði Nikolaj Hansen fyrir Víkinga en hann spilaði áður fyrir Val. Valur er áfram með tveggja stiga forskot á Víking á toppi deildarinnar en bæði liðin eru taplaus það sem af er sumri.
Íslenska karlalandsliðið í fótbolta mætir Póllandi í vináttulandsleik í dag. Eiður Smári Guðjohnsen er aðstoðarþjálfari liðsins.
Leikurinn í dag verður sýndur í beinni útsendingu á RÚV og hefst klukkan fjögur.
Í fyrsta skipti frá 2014 verður nafn KR ekki á Íslandsmeistarabikar karla í körfubolta. Íslenska karlalandsliðið í fótbolta ætlar að mæta því pólska af fullri hörku í dag. 